Paterna estrena programa de Viatges per a Majors amb Peníscola com a primer destí
10/05/2022

# Paterna estrena programa de Viatges per a Majors amb Peníscola com a primer destí

[![Paterna estrena programa de Viatges per a Majors amb Peníscola com a primer destí](/images/noticias/2022/5/8044/8044_lg.jpg)](/images/noticias/2022/5/8044/8044_lg.jpg)

10.05.2022

*   Les persones majors de Paterna que s'apunten a aquest viatge podran gaudir els dies 17, 18 i 19 de maig d'una estada de tres dies i dues nits en un hotel 4 estreles de Peníscola en règim de pensió completa i tenen inclosos, entre altres serveis, dues excursions, segur de viatge i guia acompanyant
*   Les inscripcions han començat hui dilluns, 9 de maig de 17.00 a 20.00 hores en l'hall del Gran Teatre Antonio Ferrandis i a partir de demà en horari de 9.00-13:00h i de 17.00-20:00h i romandran obertes fins que s'esgoten les places disponibles, que es confirmaran per ordre de registre

L'Ajuntament de Paterna, a través de la Regidoria del Major, ha posat en marxa un programa de viatges per a les persones majors del municipi, que enguany tindrà com a primer destí Peníscola i que està tenint un excel·lent acolliment entre aquest col·lectiu en el seu primer dia d'inscripció.

El viatge, que tindrà lloc els dies 17, 18 i 19 de maig i compta amb prop de 400 places, està subvencionat pel consistori i té un preu per als majors de tan sols 50 euros.

L'escapada inclou tres dies i dues nits en un hotel de 4 estreles, en habitació doble en règim de pensió completa, dues excursions, segur de viatge, un guia acompanyant i transport, entre altres serveis.

El Tinent Alcalde de Protecció a les Persones, Participació i Ocupació, Julio Fernández, ha destacat que _“amb aquesta iniciativa busquem cuidar dels nostres majors que tant s'ho mereixen, oferint-los destinacions turístiques de qualitat, amb plans d'oci i entreteniment adaptats a les seues necessitats i assistència mèdica”._

Les persones interessades podran apuntar-se des de hui a les 17:00h fins a les 20:00h en l'hall del Gran Teatre Antonio Ferrandis i a partir de demà en horari de 9.00-13.00 i de 17.00-20:00h. Les inscripcions romandran obertes fins que s'òmpliguen les places, que es confirmaran per ordre d'entrada.

Quant a la documentació necessària per a formalitzar la inscripció, els majors hauran de presentar el DNI i un document que acredite la situació de pensionista o jubilat/a. Per a poder participar serà necessari que els sol·licitants estiguen empadronats a Paterna.